Решение на Общия съд от 23 октомври 2024 г. — Landesbank Baden-Württemberg/ЕСП (Предварителни вноски за 2022 г.)
(Дело T-396/22)1
(Икономически и паричен съюз – Банков съюз – Единен механизъм за преструктуриране на кредитни институции и някои инвестиционни посредници (ЕМП) – Единен фонд за преструктуриране (ЕФП) – Решение на ЕСП за изчисляване на предварителните вноски за периода на плащане на вноски за 2022 г. – Член 70, параграф 2 от Регламент (ЕС) № 806/2014 — Грешка при прилагане на правото — Ограничаване на действието на съдебното решение във времето)
Език на производството: немски
Страни
Жалбоподател: Landesbank Baden-Württemberg (Щутгарт, Германия) (представители: H. Berger, M. Weber и D. Schoo, адвокати)
Ответник: Единен съвет за преструктуриране (представители: K.-P. Wojcik, J. Kerlin, T. Wittenberg и D. Ceran, подпомагани от H.-G. Kamann и P. Gey, адвокати)
Встъпили страни в подкрепа на ответника: Европейски парламент (представители: J. Etienne, M. Menegatti и G. Bartram), Съвет на Европейския съюз (представители: J. Haunold, J. Bauerschmidt и A. Westerhof Löfflerová)
Предмет
С жалбата си на основание член 263 ДФЕС жалбоподателят иска отмяната на Решение SRB/ES/2022/18 на Единния съвет за преструктуриране (ЕСП) от 11 април 2022 година за изчисляване на предварителните вноски за 2022 г. в Единния фонд за преструктуриране (ЕФП) в частта му, която се отнася до него.
Диспозитив
Отменя Решение SRB/ES/2022/18 на Единния съвет за преструктуриране (ЕСП) от 11 април 2022 година за изчисляване на предварителните вноски за 2022 г. в Единния фонд за преструктуриране (ЕФП) в частта му относно Landesbank Baden-Württemberg.
Действието на Решение SRB/ES/2022/18 се запазва по отношение на Landesbank Baden-Württemberg докато ЕСП вземе необходимите мерки за изпълнение на настоящото съдебно решение в разумен срок, който не може да надвишава шест месеца считано от датата, на която настоящото съдебно решение стане окончателно.
ЕСП понася, наред с направените от него съдебни разноски, и съдебните разноски, направени от Landesbank Baden-Württemberg.
Европейският парламент и Съветът на Европейския съюз понасят направените от тях съдебни разноски.
____________
1     ОВ C 380, 3.10.2022 г.